钦定古今图书集成/方舆汇编/职方典/第1252卷 > 《骖鸾记》范成大
## 钦定古今图书集成/方舆汇编/职方典/第1252卷 > 《骖鸾记》范成大

衡山县，西望岳山，岧峣半空，湘中山既皆冈阜，迤逦
至岳山，乃独雄尊特起，若众山逊其高骞者。八日入
南岳，半道憩食望云亭，夹路古松。三十里至岳市，宿
衡岳寺。岳市者，环庙皆市区，江、浙、川、广众货之所聚，
生人所须无不有。既憧憧往来，则污秽喧杂，盗贼亡
命多隐其间，或期会约结于此，官置巡检司焉。南岳
庙四向，各有角楼两庑，《土偶》仗卫，皆取则帝所。正殿
独一神座，监庙与礼直官自上香火，后殿乃与后并
处。湖南马氏所植古松满庭，殿后东、西、北三廊壁，画
后宫武洞清所作。绍兴二十五年，火发殿上，延烧，后
廊壁本不圮，官不时覆护，渐为风雨所坏。帅司乃遣
众工摹拓新庙成，用模本更画，虽不复武氏章法，然
位置意象，十存八九。自宴乐优戏、琴博图书、弋钓纫
织，下至捣衣汲井，凡宫中四时行乐作务，粲然毕陈。
良工运思苦心，有如此者。朵殿又画嫔御上直，奁香
篝衣之事，尤为精妍。庙吏常𫔎后宫门，非命官盛服，
毋得擅入。是为记。